Изборите в САЩ : Байдън сериозно изпреварва Тръмп Окончателните резултати още не са известни , но към момента вече е ясно , че в надпреварата за Белия дом Байдън сериозно изпреварва Тръмп : трябва му победа само в още един щат . Джо Байдън успя да преодолее първоначалната разлика и спечели оспорваната надпревара в щатите Мичиган и Уисконсин . Според Асошиейтед прес , Байдън печели и в Аризона . Ако победата му там се смята за сигурна , Байдън вече разполага с 264 от необходимите му 270 гласа . Което означава , че от президентския пост го дели само победата в още един щат . В очакване на окончателния резултат В Невада , Северна Каролина , Джорджия и Пенсилвания преброяването на гласовете още не е приключило . Както в Джорджия , така и в Пенсилвания Тръмп водеше убедително , но в нощта срещу четвъртък Байдън скъси дистанцията . В същото време Тръмп , който още в сряда побърза да обяви , че е спечелил изборите , оспорва резултатите в няколко щата и вече предприема юридически стъпки . Междувременно стана ясно , че след преброяване на 96 % от гласовете в Джорджия се очертава минимална преднина за Доналд Тръмп : той събира 49 , 6 % , а Байдън - 49 , 2 % . От Пенсилвания бе съобщено , че след преброяване на 89 % от гласовете Тръмп получава 50 , 5 % срещу 48 , 2 % за Байдън . Преди това Доналд Тръмп спечели вота в Кентъки , Канзас , Луизиана , Флорида , Тексас , Уайоминг , Западна Вирджиния , Южна Каролина , Алабама , Мисисипи , Тенеси , Оклахома , Арканзас , Северна Дакота , Южна Дакота , Айдахо , Небраска , Юта , Охайо , Мисури , Айова , Монтана , Индиана . Джо Байдън надделя в Колорадо , Ню Мексико , Върмонт , Вирджиния , Роуд Айланд , Ню Йорк , Ню Джърси , Масачузетс , Мериленд , Илинойс , Делауеър , Кънектикът , Минесота , Хаваи , Федерален окръг Колумбия , Ню Хемпшир , Калифорния , Ореган , Вашингтон , Мейн .